次韻志宏戲興宗耳疾之作
作者：李綱
朝代：宋

paragraphs: 有病自當醫，無垢何須洗。
六解一亦亡，動容皆中禮。
諦觀新卷葉，成此清凈耳。
悟道得圓通，教體真在此。
虚含十方界，遐邇初無里。
鏗然助發機，妙響非外宄。
天人種種聲，和會歸一已。
奈何物蔽之，問藥安可止。
通以智慧刀，濯以功德水。
是病速須除，慎勿聽鄧子。